Előterjesztés

a Közgyűlés részére

Tisztelt Közgyűlés!

A Budapesti Városfejlesztési és Városrehabilitációs Vagyonkezelő Zrt. (a továbbiakban: Társaság) kisebbségi tulajdonosa a GRAVITON Invest Kft. (a továbbiakban: Eladó) 2012. március 19. napján kelt levelében tájékoztatta a Fővárosi Önkormányzatot (a továbbiakban: Vevő) részvényértékesítési szándékáról **(1.sz.melléklet)**. A Fővárosi Közgyűlés 2012. április 25-én a 716/2012. (IV.25.) Főv. Kgy., valamint a 717/2012. (IV.25.) sz. határozataival **(2.sz.melléklet)** - a BFVK Zrt. által készített üzleti értékelés ismeretében - döntött a részvényvásárlás alapvető pénzügyi feltételeiről.

A Felek - a szükséges felhatalmazások birtokában és a Fővárosi Közgyűlés határozata alapján - aláírták a részvény-átruházás feltételeiről szóló Megállapodást **(3.sz.melléklet)**.

A Részvény adásvételi szerződés csatolt tervezete **(4.sz.melléklet)** mind a Társasággal, mind a kisebbségi tulajdonos Eladóval egyeztetésre került, mely szerződés-tervezetet elfogadásra javasolok a Tisztelt Fővárosi Közgyűlés számára. A Részvény adásvételi szerződés Felek részéről a Társaság közgyűlésének megtartásáig aláírásra kerül.

Eladó a Részvény adásvételi szerződés aláírását követően a Részvényeket üres forgatmánnyal ellátva ügyvédi letétbe helyezi a vételár kifizetéséig, legkésőbb a Zárás napjáig, a Vevőnek ugyanezen határidőn belül átadja eredetiben az Ügyvédi Iroda arra vonatkozó letéti igazolását. A teljesítés ügyvédi letét útján történik erről egy Ügyvédi letéti szerződés is létrejön a felek között **(5.sz.melléklet).**

A Fővárosi Önkormányzat az őt megillető 156 millió forint osztalék engedményezésével fizeti meg a kisebbségi részvények vételárát. A Részvény adásvételi szerződés feltételei szerint a Főváros, mint Vevő megvásárolja a befektetői részvényeket olyan módon, hogy az Eladó javára, az Eladót egyébként a saját részvényei után megillető, a Társaság közgyűlésén megszavazott osztalék mellett a Főváros az Eladóra engedményezi az osztalékkövetelését. Az Eladót 39 millió forint osztalék a tulajdonosi részesedése arányában illeti meg. A Részvény adásvételi szerződés pontosan meghatározza a zárás előfeltételeit és lebonyolítását. A pénzügyi teljesítést követően az Eladó által üres forgatmánnyal ügyvédi letétbe helyezett részvényeket a letétből kiadják, és a Vevő nevére kitöltött részvények birtokában a főpolgármester kezdeményezi a megszerzett részvények tekintetében a Vevő tulajdonjogának átvezettetését a részvénykönyvben.

A Társaság Igazgatóságának a Vevő Fővárosi Önkormányzat már jelezte, hogy a tulajdonosok közötti előzetes Megállapodás szerint 195.000.000.- Ft osztalékról kell dönteni.

A Részvény adásvételi szerződés tartalmazza a Vevő által az Eladónak vételárként fizetett osztalék engedményezését a Ptk. 328.§-a alapján, amely engedményezést a Társaság aláírásával tudomásul vesz.. A részvények megvásárlásához a Vevő nem használ fel költségvetési forrást, de az (engedményezett) osztalék és annak felhasználása a Fővárosi Önkormányzat költségvetésében, mint átfutó bevétel, illetve kiadás jelenik meg, s amelynek érdekében a 2012. évi költségvetést módosítani szükséges.

A Társaság igazgatóságával a szükséges egyeztetések megtörténtek a Társaság közgyűlési időpontjára vonatkozóan. A Társaság 2012. május 31. napjára összehívott évi rendes (mérlegjóváhagyó) közgyűlésén együttesen, azonos tartalmú, egyező „igen” szavazattal döntenek az eredmény-felosztási javaslatról, és az osztalék fizetés időpontjáról a Részvény adásvételi szeződés szerinti zárás egyik feltételeként.

A további zárási feltétel már teljesült azáltal, hogy a Társaság Igazgatósága a gazdasági társaságokról szóló 2006. évi IV. törvény 205.§ (2) bekezdése, valamint a Társaság Alapszabályának 9.2. pontja alapján 6/2012. (V.16.) számon határozatot hozzott a részvények átruházásának jóváhagyásáról a Vevőre **(6.sz.melléklet).**

A Társaság közgyűlése mindösszesen 195.000.000,- Ft, azaz százkilencvenötmillió forint osztalék kifizetéséről dönt a tulajdoni hányadok arányában és felhívja a Társaság Igazgatóságát, hogy az osztalék kifizetéséről a Részvény adásvételi szerződésben jelzett határidőig, de legkésőbb úgy gondoskodjon, hogy az Eladót megillető, illetve a Vevő által engedményezett osztalék összege 2012. június 6-28. napjáig az Eladó bankszámlájára átutalásra kerüljön. A zárás végső időpontja 2012. június 30.

Az Eladó által a Társaság igazgatóságába és felügyelőbizottságába delegált tagok a Társaságban viselt ilyen tisztségükről legkésőbb 2012. június 30. napjával lemondanak, és az erről szóló, letétbe helyezett okiratok a Vevő részére szintén átadásra kerülnek a letétből legkésőbb a Részvények kiadásával egyidejűleg.

A Részvények tulajdonjoga, a Részvények forgatmányozása és a Zárás napján a Részvények Vevőnek ügyvédi letétből történő kiadása útján száll át a Vevőre.

A részvények megvásárlásával a Vevő a Társaság kizárólagos tulajdonosa lesz. Ezért a Társaság a jövőben alapszabály helyett alapító okirat alapján működik, amelynek tervezetét a Főpolgármester a Fővárosi Közgyűléshez be fogja terjeszteni jóváhagyásra.

A Társaság a Főváros üzleti vagyonához tartozik, annak megszerzéséről, illetve a részvényesként előzetesen meghozandó döntések, a részvényszerzéssel összefüggő döntések meghozatala Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 24.§ a.) pont és 56.§ (1) bekezdése alapján a Fővárosi Közgyűlés hatáskörébe tartozik.

**Kérem a tisztelt Közgyűlést az alábbi határozati javaslat elfogadására.**

Határozati javaslat

A Fővárosi Közgyűlés úgy dönt, hogy:

A 22/2012. (III.14) Főv. Kgy. rendelet (Vagyonrendelet) 24. § a.) pontja alapján jóváhagyja és megköti

1. a GRAVITON Invest Kft. Eladó és Budapest Főváros Önkormányzata Vevő, között létrejövő (az engedményezés tekintetében a Budapesti Városfejlesztési és Városrehabilitációs Vagyonkezelő Zrt. tudomásul vételét tartalmazó), az előterjesztés 4. sz. mellékletében csatolt Részvény adásvételi szerződést, valamint
2. a GRAVITON Invest Kft. Eladó, Budapest Főváros Önkormányzata Vevő és a Dezső és Társai Ügyvédi Iroda Letéteményes között létrejövő (a költségviselés tekintetében a Budapesti Városfejlesztési és Városrehabilitációs Vagyonkezelő Zrt. tudomásul vételét tartalmazó) az előterjesztés 5. sz. mellékletben csatolt Ügyvédi letéti szerződést

és felkéri a főpolgármestert a Részvény adásvételi szerződés és az Ügyvédi letéti szerződés aláírására.

határidő: 2012. május 30.

felelős: főpolgármester

A Budapesti Városfejlesztési és Városrehabilitációs Vagyonkezelő Zrt. (a továbbiakban: Társaság) kisebbségi részesedésének megszerzése, valamint a Részvény adásvételi szerződésben és az Ügyvédi letéti szerződésben foglaltak végrehajtása érdekében felkéri a főpolgármestert

a Vevő részéről a Részvény adásvételi szerződés szerinti, ügyvédi letét közbeiktatásával történő zárás lebonyolítására, a Fővárosi Önkormányzat által megvásárolt részvények átvételére, a részvényszerzés részvénykönyvben való átvezetése iránti bejelentésre, a cégadatokban való változások – Társaság közreműködésével történő – átvezettetésére.

határidő: 2012. június 30.

felelős: főpolgármester

a 22/2012. (III.14) Főv. Kgy. rendelet (Vagyonrendelet) 56. § (1) bekezdése alapján úgy dönt, hogy a Budapesti Városfejlesztési és Városrehabilitációs Vagyonkezelő Zrt. 2012. május 31. napjára összehívott közgyűlésén a főpolgármester – vagy az általa meghatalmazott személy – „igen” szavazatával támogassa

a) a részvényesek javára részvényeik arányában a 2011. évi adózott eredmény és az eredménytartalék felhasználásával mindösszesen 195 mFt forint összegű osztalék fizetését a Részvény adásvételi szerződésben foglalt feltételek szerint, valamint az osztalék fizetés dátumának 2012. június 18. napjában történő meghatározását;

b) a Társaság igazgatósága elnökének felhatalmazását a GRAVITON Invest Kft. és Budapest Főváros Önkormányzata között létrejövő Részvény adásvételi szerződés, valamint a GRAVITON Invest Kft., Budapest Főváros Önkormányzata és a Dezső és Társai Ügyvédi Iroda között létrejövő Ügyvédi letéti szerződés aláírására, valamint a Budapest Főváros Önkormányzata által a GRAVITON Invest Kft-re engedményezett osztalék közvetlen GRAVITON Invest Kft. részére történő átutalására.

határidő: 2012. május 31.

felelős: főpolgármester

A Budapesti Városfejlesztési és Városrehabilitációs Vagyonkezelő Zrt. részvényeinek megvásárlásához kapcsolódóan a Fővárosi Önkormányzatot megillető osztalék miatt 156.000ezer Ft-tal megemeli „8520 Osztalék és hozambevétel„ cím bevételi előirányzatát, egyidejűleg azonos összeggel megemeli az **új** „8825 BVV kisebbségi részvények vételára” cím kiadási, azon belül az önkormányzati beruházások előirányzatát.Felkéri a főpolgármestert, hogy a döntéshez kapcsolódó költségvetési rendelet módosításra vonatkozó javaslatot terjessze a Fővárosi Közgyűlés elé

 határidő: költségvetési rendelet júniusi módosítása

 felelős: főpolgármester

**Határozathozatal módja:** az 1. 2. és 3. pont egyszerű,a 4. pont minősített szavazattöbbséget igényel.

Budapest, 2012. május „ ”

|  |
| --- |
|  |
| Hutiray Gyulafőpolgármester-helyettes |
| Láttam: |
| Sárádi Kálmánné dr.főjegyző |

mellékletek:

1. Részvényértékesítési szándéknyilatkozat
2. 716/2012. és 717/2012.(IV.25.) Főv.Kgy. határozatok
3. Megállapodás részvény átruházás feltételeiről (aláírt)
4. Részvény adásvételi szerződés (tervezet)
5. Ügyvédi letéti szerződés (tervezet)
6. Társaság Igazgatósági ülés 2012.05.16.kivonatos jegyzőkönyve